钦定古今图书集成/明伦汇编/闺媛典/第029卷 > 陈州苑丘县令高府君夫人河南宇文氏墓志
## 钦定古今图书集成/明伦汇编/闺媛典/第029卷 > 陈州苑丘县令高府君夫人河南宇文氏墓志

铭　　　　　　　　　　　唐·陈子昂

夫人讳某，河南郡人也。昔吾君夏后氏之子，霸有幽
都，皇运北兴，鼎国南起，开宝符而帝天下，抚璿玑而
主中国，则后周之受命，武帝之云孙，夫人四代祖也。
曾祖某，失周子之封，亡山阳之国，虽在天子之裔，已
是咸阳布衣。植德早夭。祖某，隋朝官资至澧州澧阳
县令；父某，龙州司法。皆承家席宠，世有令名。夫人贲
秾华，袭繁祉，崇徽蕙穆，秀色苕荣，自于幼年，有令仪
也。十四适于高府君。夫其温慈惠和，忠信肃穆，行有
法度，动有礼经，严恪以理家人，僩瑟以和，君子则以
含乎光大矣。若乃宗庙哀敬，仁孝也；娣姒祇和，谦顺
也；蠲洁酒食，妇仪也；黼黻元黄，女工也。弘此四德，而
务六亲，鞶帨以文之，杂佩以发之，猗可以作范母仪，
昭宣壸则矣。至于训子以睦，教女以顺，爱下以慈，与
人以让，外以赞府君之德，内以光中馈之政，皆日闻
其进，不见其退也。呜呼！仁而不寿，生而永终。永淳元
年某月，遇疾，终于苑丘县之官舍，时年二十七。呜呼
哀哉！高府君寻以公事罢职，山茔未卜，旌旐来归。府
君思北海之魂，留东园而殡。日月遂往，九岁于兹。府
君乃崇树先茔，增封旧域，以大周天授三年太岁辛
卯二月癸卯，启殡于东园，迁祔于洛州某原，礼也。哀
哉夫人雅有高行，终而不忘，以为厚葬，非礼也。是以
珠玉不饰，塼瓦是藏。高府君聿遵其志，率以薄葬。于
戏！非古之明德淑女，金玉其光，孰可以跻之？吾沗门
闾之宾，睹其家道矣。雍穆懿铄，实有清风，故叙之而
未充德也。铭曰：

夭夭桃李，有花兮。灼灼淑人，宜家兮。修睦妇道不哗
兮。窈窕嫔仪孔嘉兮。何荣采之方茂兮，而云落兮。吁
嗟